b'\n_START_ARTICLE_\nT\xc4\x83bli\xc8\x9bele de la T\xc4\x83rt\xc4\x83ria\n_START_SECTION_\nIntroducere\n_START_PARAGRAPH_\nSubiectul t\xc4\x83bli\xc8\x9belor de la T\xc4\x83rt\xc4\x83ria are o frecven\xc8\x9b\xc4\x83 de citare \xc3\xaen articolele \xc8\x99tiin\xc8\x9bifice \xc8\x99i arheologie mult mai mare dec\xc3\xa2t majoritatea artefactelor arheologice. Se pare totu\xc8\x99i c\xc4\x83 frecven\xc8\x9ba nu ajunge la cotele la care sunt citate scrierile sumerian\xc4\x83, linear B sau linear A. T\xc4\x83bli\xc8\x9bele de la T\xc4\x83rt\xc4\x83ria sunt citate foarte des, atunci c\xc3\xa2nd subiectul discu\xc8\x9biei este \xc3\xaenceputul scrisului \xc3\xaen lume \xc8\x99i/sau cele mai vechi scrieri din lume. Ele sunt adeseori citate, \xc3\xaen sensul c\xc4\x83 ar putea candida la cel mai vechi scris din lume. Aceasta se datoreaz\xc4\x83 pe de o parte faptului c\xc4\x83 t\xc4\x83bli\xc8\x9bele poart\xc4\x83 semne, dar motivul principal este v\xc3\xa2rsta prezumat\xc4\x83 asociat\xc4\x83 acestor t\xc4\x83bli\xc8\x9be (\xc8\x99i desigur semnelor). Dac\xc4\x83 v\xc3\xa2rsta estimat\xc4\x83, cea de 5500 \xc3\xae. Hr. s-ar dovedi \xc3\xaen final a fi real\xc4\x83, iar semnele se dovedesc a fi scris, atunci ele sunt cele mai vechi artefacte purt\xc4\x83toare de scris din lume. Celelalte candidate la cea mai veche scriere din lume \xc8\x99i anume, scrierile egiptean\xc4\x83, Harappa \xc8\x99i cea sumerian\xc4\x83, dateaz\xc4\x83 toate din jurul datei de 3200-3500 \xc3\xae. Hr. Evident, distan\xc8\x9ba \xc3\xaen timp \xc3\xaentre 3500 \xc3\xae. Hr. \xc8\x99i 5500 \xc3\xae. Hr. este mare. Din p\xc4\x83cate, exist\xc4\x83 un obstacol insurmontabil \xc3\xaen ceea ce prive\xc8\x99te determinarea v\xc3\xa2rstei (posibilitatea dat\xc4\x83rii cu carbon radioactiv nu mai exist\xc4\x83 datorit\xc4\x83 unui tratament termic). \xc3\x8en ceea ce prive\xc8\x99te faptul c\xc4\x83 pe ele este sau nu un scris, speran\xc8\x9be exist\xc4\x83 \xc8\x99i \xc3\xaen timp cercet\xc4\x83torii vor putea spune dac\xc4\x83 este doar proto-scriere sau scris adev\xc4\x83rat, \xc3\xaen acest caz din urm\xc4\x83 desigur vor trebui s\xc4\x83 spun\xc4\x83 despre ce fel de scris anume este vorba pe fiecare din ele (pictografic, ideografic, silabar etc).\n_START_SECTION_\nCompara\xc8\x9bie cu Mesopotamia\n_START_PARAGRAPH_\nUnii savan\xc8\x9bi ru\xc8\x99i, americani, bulgari \xc8\x99i zimbabwieni au sugerat c\xc4\x83 poporul din Sumer a emigrat spre Orient pornind din spa\xc8\x9biul carpato-danubian, ceea ce ar putea explica diferen\xc8\x9bele surprinz\xc4\x83toare dintre culturile sumerienilor \xc8\x99i ale vecinilor lor semi\xc8\x9bi.\n_START_SECTION_\nCondi\xc8\x9biile descoperirii\n_START_PARAGRAPH_\nNicolae Vlassa nu a fost prezent pe \xc8\x99antierul arheologic de la T\xc4\x83rt\xc4\x83ria Gura Luncii \xc3\xaen momentul descoperirii t\xc4\x83bli\xc8\x9belor, descoperirea fiind f\xc4\x83cut\xc4\x83 cu pu\xc8\x9bin \xc3\xaenainte de \xc3\xaencheierea programului de lucru. De asemenea tratamentul la care au fost supuse piesele nu este men\xc8\x9bionat \xc3\xaen raportul preliminar de s\xc4\x83p\xc4\x83tur\xc4\x83 \xc8\x99i nu exist\xc4\x83 schi\xc8\x9be \xc8\x99i fotografii ale pieselor din care s\xc4\x83 reias\xc4\x83 pozi\xc8\x9bia lor exact\xc4\x83 \xc3\xaen momentul descoperirii. Schi\xc8\x9bele relativ la pozi\xc8\x9bionarea gropii ritualice nu sunt bine f\xc4\x83cute, de fapt nu ne putem baza pe ele. De asemenea este cunoscut faptul c\xc4\x83 N. Vlassa nu a putut fi g\xc4\x83sit ore \xc3\xaen \xc8\x99ir imediat dup\xc4\x83 momentul descoperirii, de fapt a fost de g\xc4\x83sit doar a doua zi. Apoi este cunoscut faptul c\xc4\x83 era reticent sau chiar refuza discu\xc8\x9bii cu colegii sau prietenii apropia\xc8\x9bi asupra am\xc4\x83nuntelor descoperirii. A declarat un num\xc4\x83r variabil de artefacte (mai mic) dec\xc3\xa2t au fost \xc3\xaen realitate.\n_START_SECTION_\nDatarea pieselor\n_START_PARAGRAPH_\nDescoperirea t\xc4\x83bli\xc8\x9belor a st\xc3\xa2rnit curiozitatea cercet\xc4\x83torilor pe plan mondial \xc8\x99i s-a pus problema dat\xc4\x83rii cu radiocarbon a pieselor descoperite. \xc3\x8en anii trecu\xc8\x9bi a fost imposibil\xc4\x83 datarea cu carbon radioactiv \xc3\xaen primul r\xc3\xa2nd datorit\xc4\x83 con\xc8\x9binutului mic de carbon (lutul sau argila era nisipos, cu con\xc8\x9binut mare de siliciu). Piesele au fost apoi introduse dup\xc4\x83 descoperire \xc3\xaentr-un cuptor al laboratorului de restaurare din Cluj \xc8\x99i arse, astfel c\xc4\x83 acest mod de datare nu mai poate fi efectuat. Motivul este degradarea carbonului, metoda \xc8\x99i tehnica de datarea excluz\xc3\xaend obiectele supuse unui tratament termic. S-a realizat \xc3\xaen schimb o datare a scheletului l\xc3\xa2ng\xc4\x83 care s-au descoperit t\xc4\x83bli\xc8\x9bele, rezult\xc3\xa2nd cu aproxima\xc8\x9bie anul 5300-5500 \xc3\xae.Hr. \xc3\x8en fapt, \xc3\xaen \xc8\x99tiin\xc8\x9b\xc4\x83 sub nici o form\xc4\x83 nu se poate atribui v\xc3\xa2rsta unui obiect ca fiind aceea a altui obiect chiar acesta din urm\xc4\x83 fiind g\xc4\x83sit l\xc3\xa2ng\xc4\x83 sau \xc3\xaen vecin\xc4\x83tatea primului.\n_START_SECTION_\nNeconcordan\xc8\x9be \xc3\xaen \xc3\xaenregistrarea \xc8\x99i prezentarea datelor\n_START_PARAGRAPH_\nArticolele scrise de Nicolae Vlassa dup\xc4\x83 aceast\xc4\x83 descoperire nu prezint\xc4\x83 clar situa\xc8\x9bia stratigrafic\xc4\x83 a t\xc4\x83bli\xc8\x9belor \xc8\x99i nu exist\xc4\x83 o reproducere in situ a complexului arheologic \xc3\xaen care au fost descoperite t\xc4\x83bli\xc8\x9bele. Exist\xc4\x83 o singur\xc4\x83 fotografie de la o distan\xc8\x9b\xc4\x83 mare a complexului arheologic \xc3\xaen care nu apare nici un fel de material arheologic.\n_START_SECTION_\nImposibilitatea unei descifr\xc4\x83ri sau citiri univoce, ultimative \xc8\x99i f\xc4\x83r\xc4\x83 a putea fi contestat\xc4\x83\n_START_PARAGRAPH_\nCele mai mari \xc8\x99anse pentru citire le are t\xc4\x83bli\xc8\x9ba pictografic\xc4\x83, (unde semnul \xc3\xaen form\xc4\x83 de capr\xc4\x83 reprezint\xc4\x83 chiar capra, apoi motivul vegetal \xc8\x99i \xc3\xaenc\xc4\x83 un animal). Accep\xc8\x9bia general\xc4\x83 este c\xc4\x83 un artefact purt\xc4\x83tor de scris la care nu se cunoa\xc8\x99te nici limba \xc8\x99i nici scrisul, are \xc8\x99anse zero de a putea fi descifrat. Chiar \xc8\x99i \xc3\xaen cazul \xc3\xaen care se cunoa\xc8\x99te limba dar nu se cunoa\xc8\x99te scrisul sau invers se cunoa\xc8\x99te scrisul dar nu se cunoa\xc8\x99te limba, este necesar un num\xc4\x83r minimal de tablete. Acest num\xc4\x83r minimal este considerat de paleografi a fi de ordinul zecilor, sau chiar din p\xc4\x83cate ar trebui s\xc4\x83 fie de ordinul sutelor. Michael Ventris \xc8\x99i Chadwick au avut nevoie de sute de t\xc4\x83bli\xc8\x9be pentru a descifra scrierea linear B. Scrierea linear A nu este nici acum descifrat\xc4\x83 de\xc8\x99i semnele linear A prezint\xc4\x83 similarit\xc4\x83\xc8\x9bi cu a celei linear B \xc3\xaens\xc4\x83 nu se cunoa\xc8\x99te limba. Nu este cazul pentru t\xc4\x83bli\xc8\x9bele de la T\xc4\x83rt\xc4\x83ria, unde avem doar c\xc3\xa2te una pentru fiecare fel de scris. Aten\xc8\x9bie, chiar cunosc\xc3\xaend accep\xc8\x9bia fonetic\xc4\x83 a semnelor, num\xc4\x83rul de combina\xc8\x9bii din care rezult\xc4\x83 diferite cuvinte este extrem de mare, ceea ce face imposibil\xc4\x83 o singur\xc4\x83 op\xc8\x9biune de citire integral\xc4\x83 a unei t\xc4\x83bli\xc8\x9be.\n_START_SECTION_\nIpoteza civiliza\xc8\x9biei de pe Valea Dun\xc4\x83rii\n_START_PARAGRAPH_\nIdeea civiliza\xc8\x9biei de pe Valea Dun\xc4\x83rii \xc8\x99i posibilitatea apari\xc8\x9biei scrierii \xc3\xaen aceast\xc4\x83 zon\xc4\x83 este sus\xc8\x9binut\xc4\x83 printre al\xc8\x9bii de Marco Merlini_NEWLINE_, Harald Haarmann, Joan Marler, Marija Gimbutas, Sorin Paliga \xc8\x99.a._NEWLINE_Spre deosebire de scrisul cuneiform sau ieroglifele egiptene care au ap\xc4\x83rut \xc3\xaen urma necesit\xc4\x83\xc8\x9bii de a efectua calcule agricole, scrierea din Valea Dun\xc4\x83rii avea o func\xc8\x9bie religioas\xc4\x83._NEWLINE_Civiliza\xc8\x9bia ap\xc4\x83rut\xc4\x83 pe Valea Dun\xc4\x83rii este cea mai veche civiliza\xc8\x9bie din Europa (5500-3500 \xc3\xae.e.n.), acoperind un spa\xc8\x9biu care se \xc3\xaentindea din partea de nord a Greciei actuale \xc8\x99i p\xc3\xa2n\xc4\x83 \xc3\xaen Slovacia \xc8\x99i din Rom\xc3\xa2nia p\xc3\xa2n\xc4\x83 \xc3\xaen Croa\xc8\x9bia. Civiliza\xc8\x9bia corespunde \xc3\xaen mare m\xc4\x83sur\xc4\x83 culturii Vin\xc4\x8da-Turda\xc8\x99._NEWLINE_T\xc4\x83bli\xc8\x9be asem\xc4\x83n\xc4\x83toare cu cele de la T\xc4\x83rt\xc4\x83ria s-au descoperit \xc3\xaen Rom\xc3\xa2nia \xc8\x99i \xc3\xaen punctul numit Vadu R\xc4\x83u, din localitatea F\xc4\x83rca\xc8\x99a (Jud. Neam\xc8\x9b). Aici s-au descoperit o serie de obiecte neolitice, cum ar fi: fusaiole, greut\xc4\x83\xc8\x9bi pentru plasele de pescuit sau pentru r\xc4\x83zboiul de \xc8\x9besut, topoare \xc8\x99lefuite din piatr\xc4\x83 dar \xc8\x99i ni\xc8\x99te t\xc4\x83bli\xc8\x9be din lut ars. Unele t\xc4\x83bli\xc8\x9be sunt de forme rectangulare, ovale sau rotunde, care prezent\xc4\x83 pe una din fe\xc8\x9be diverse semne incizate: romburi franjurate, linii intersectate, alte linii mai mici a\xc8\x99ezate in r\xc3\xa2nd, diverse puncte scobite etc. O parte din aceste t\xc4\x83bli\xc8\x9be sunt relativ identice cu cele de la T\xc4\x83rt\xc4\x83ria._NEWLINE_Semne similare cu cele de la T\xc4\x83rt\xc4\x83ria se reg\xc4\x83sesc pe mii de artefacte descoperite \xc3\xaen diferite zone din Europa de sud-est, \xc3\xaen situri arheologice ca: Par\xc8\x9ba, Tangiru, Cucuteni (Rom\xc3\xa2nia), Duruitoarea Veche (Moldova), Tripolie (Ucraina), Vin\xc4\x8da (Serbia) etc._NEWLINE_Cercet\xc4\x83toarea american\xc4\x83 de origine lituanian\xc4\x83 Marija Gimbutas a formulat \xc3\xaen anii 1950 Teoria culturii gorganelor sau Ipoteza kurgan\xc4\x83. Marija Gimbutas a descris un model de preistorie european\xc4\x83 \xc3\xaen care \xe2\x80\x9eCultura Danubian\xc4\x83\xe2\x80\x9d formeaz\xc4\x83 miezul a\xc8\x99a zisei Europe Vechi, o civiliza\xc8\x9bie relativ avansat\xc4\x83,  vorbind limbi preindoeuropene, care a fost invadat\xc4\x83 de triburile protoindoeuropene masate \xc3\xaen stepa nordic\xc4\x83 a M\xc4\x83rii Negre. Triburile protoindoeuropene erau de fapt p\xc4\x83stori nomazi, care s-au r\xc4\x83sp\xc3\xa2ndit ini\xc8\x9bial \xc3\xaen \xc3\xaentreaga step\xc4\x83 din nordul M\xc4\x83rii Negre, din jurul M\xc4\x83rii Caspice \xc8\x99i par\xc8\x9bial \xc3\xaen Europa de Est. Gimbutas a propus trei valuri de extindere a culturii gorganelor. Primul val are un areal de extindere de la Volga inferioar\xc4\x83 \xc3\xaen Europa de Est \xc8\x99i duce la coexisten\xc8\x9ba culturilor Kurgan I \xc8\x99i Cucuteni-Tripolie. Migra\xc8\x9biile primului val se extind p\xc3\xa2n\xc4\x83 \xc3\xaen Balcani \xc8\x99i, de-a lungul Dun\xc4\x83rii, p\xc3\xa2n\xc4\x83 la culturile Vin\xc4\x8da \xc8\x99i Lengyel \xc3\xaen Ungaria.'